REGOLAMENT TAL-KUMMISSJONI (KE) Nru 575/2006
tas-7 ta’ April 2006
li jemenda r-Regolament tal-Parlament Ewropew u tal-Kunsill (KE) Nru 178/2002 f'dak li jirrigwarda l-għadd u l-ismijiet tal-gruppi xjentifiċi permanenti ta' l-Awtorità Ewropea tas-Sigurtà ta' l-Ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea tas-Sigurtà fl-Ikel u jistabbilixxi l-proċeduri fi kwistjonijiet tas-sigurtà ta' l-ikel (1), u partikolarment l-Artikolu 28(4) tiegħu, it-tieni inċiż,
Billi:
(1)
Il-protezzjoni tas-saħħa tal-pjanti hija fattur essenzjali tas-sikurezza tal-katina alimentari u l-iżviluppi ta' dan l-aħħar iġibu magħhom żieda fil-għadd ta' l-evalwazzjonijiet xjentifiċi tar-riskji ħas-saħħa tal-pjanti.
(2)
L-għarfien espert li huwa disponibbli fil-preżent fi ħdan il-grupp xjentifiku ta' l-Awtorità Ewropea tas-Sigurtà fl-Ikel, li hija responsabbli għall-ħruġ ta' opinjonijiet f'dak li jirrigwarda s-sikurezza tas-saħħa tal-pjanti, tal-prodotti farmakoloġiċi għall-pjanti u r-residwi tagħhom, ma jippermettix li l-evalwazzjonijiet xjentifiċi fil-qasam tas-saħħa tal-pjanti jsiru ħlief ximindaqqiet u b'mod limitat. Minħabba f'hekk, sabiex tkun tista' tilqa' għaż-żieda fid-domanda għal opinjonijiet xjentifiċi rigward is-saħħa tal-pjanti, l-Awtorità Ewropea tas-Sigurtà fl-Ikel għaddiet lill-Kummissjoni talba formali għall-istabbiliment ta' grupp xjentifiku permanenti ġdid li jgħaqqad fih firxa wiesgħa ta' għarfien espert fl-oqsma differenti li jirrigwardaw is-saħħa tal-pjanti, bħall-etimoloġija, il-mikoloġija, il-viroloġija, il-batterjoloġija, il-botanika, l-agronomija, il-kwarantina tal-pjanti, u l-epidemjoloġija tal-mard tal-pjanti.
(3)
L-isem tal-“grupp tas-saħħa tal-pjanti, tal-prodotti farmakoloġiċi għall-pjanti u tar-residwi tagħhom” għandu jinbidel, fil-kunsiderazzjoni tal-ħolqien ta' grupp xjentifiku supplementari dwar is-saħħa tal-pjanti.
(4)
Għaldaqstant, ir-Regolament (KE) Nru 178/2002 għandu jiġi emendat;
(5)
Il-miżuri pprovduti f'dan ir-Regolament huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
L-Artikolu 28(4) tar-Regolament (KE) Nru 178/2002 huwa emendat kif ġej:
1)
il-punt c) għandu jiġi sostitwit bit-test li ġej:
“c)
il-grupp tal-prodotti farmaċewtiċi għall-pjanti u r-residwi tagħhom;”
2)
il-punt i) li ġej għandu jiġi miżjud:
“i)
il-grupp tas-saħħa tal-pjanti.”
Artikolu 2
Dan ir-Regolament jidħol fis-seħħ fi-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar is-7 ta’ April 2006.